Norðmenn minnast þess að í dag eru tíu ár liðin frá hryðjuverkaárásunum í Osló og Útey. 77 voru myrt þennan dag af hryðjuverkamanninum Anders Behring Breivik.
Erna Solberg, forsætisráðherra Noregs, minntist fórnarlamba árásarinnar í morgun. Hún sagði baráttunni við hatur og öfgar hvergi nærri lokið. Allar þjóðir þyrftu að berjast gegn ofbeldisfullum öfgum, hatursglæpum og kynþáttafordómum.
Dagskrá norska ríkissjónvarpsins, NRK verður í dag helguð umfjöllun um hryðjuverkin fyrir 10 árum.
Hér á landi standa ungir jafnaðarmenn fyrir minningarathöfn klukkan 16.30 í dag. Gengið verður frá Norræna húsinu og í minningarlund í Vatnsmýri.
Erna Solberg, forsætisráðherra Noregs, segir baráttunni við hatur og öfgar hvergi nærri lokið. Norðmenn minnast þess að í dag eru tíu ár liðin frá því að norskur hryðjuverkamaður myrti 77 í Útey og Osló. 